
ŠILUTĖS RAJONO SAVIVALDYBĖS ŠEIMYNŲ FINANSAVIMO 
TVARKOS APRAŠAS

I SKYRIUS
BENDROSIOS NUOSTATOS

1. Šilutės rajono savivaldybės šeimynų finansavimo tvarkos aprašas (toliau – Aprašas) nustato finansavimo rūšis ir dydžius, lėšų skyrimo, naudojimo ir atsiskaitymo tvarką, lėšų apskaitą ir kontrolę.
2. Finansavimas gali būti skiriamas Šilutės rajono savivaldybėje veikiančioms šeimynoms (toliau – Šeimyna), globojančioms vaikus, už kurių socialinės globos organizavimą ir finansavimą teisės aktų nustatyta tvarka yra atsakinga Šilutės rajono savivaldybės (toliau – Savivaldybė) administracija.
3. Finansavimas Šeimynai skiriamas iš savivaldybės biudžeto ir atsižvelgiant į Savivaldybės einamųjų metų finansines galimybes.
4. Apraše vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos socialinių paslaugų įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos išmokų vaikams įstatyme, Lietuvos Respublikos šeimynų įstatyme, Šeimynų nuostatų, patvirtintų Lietuvos Respublikos socialinės apsaugos ir darbo ministro 2010 m. birželio 28 d. įsakymu, Nr. A1-294 „Dėl šeimynų nuostatų patvirtinimo“ (toliau – Šeimynų nuostatai), Lietuvos Respublikos Vyriausybės 2006-10-10 nutarime Nr. 978 ,,Dėl socialinių paslaugų finansavimo ir lėšų apskaičiavimo metodikos patvirtinimo“.

II SKYRIUS
FINANSAVIMO RŪŠYS IR DYDŽIAI

5. Nustatomos šios finansavimo rūšys ir dydžiai:
5.1.	faktiškai patirtos ir pagrįstos šeimynos steigimo išlaidos;
5.2.	finansinė parama Šeimynos naudojamam ar nuosavybės teise valdomam nekilnojamajam turtui, naudojamam Šeimynos veiklai, rekonstruoti ar remontuoti – iki 15 000,00 Eur vieną kartą per 5  metus nuo finansavimo gavimo dienos: 
5.2.1. jeigu šeimyna pateikia motyvuotą prašymą skirti didesnę paramos sumą, tokiu atveju Mero potvarkiu sudaroma komisija paramos dydžiui įvertinti. Komisijos siūlymas įforminamas protokolu. Lėšos šeimynai skiriamos Tarybos sprendimu.
5.3.	kita finansinė ir materialinė pagalba:
5.3.1. baldams, kompiuterinei bei buitinei technikai, namų apyvokos daiktams, namų ūkio reikmenims, virtuvinei įrangai ir kt. pirkti, užtikrinant kokybišką Šeimynos veiklą globotinių (rūpintinių) poreikiams ir interesams patenkinti; išmoka Šeimynoje globojamo vaiko poreikiams – iki 4 bazinių socialinės išmokos (toliau – BSI) kiekvienam vaikui per metus;
5.4. pasikeitus šeimynoje globojamų (rūpinamų) ar laikinai apgyvendintų vaikų skaičiui ar šeimynos dalyvių skaičiui, apskaičiuojamas pagal LR Vyriausybės 2006-10-10 nutarimą Nr. 978 ,,Dėl socialinių paslaugų finansavimo ir lėšų apskaičiavimo metodikos patvirtinimo“;
5.5.	Šeimynos dalyvio išlaikymo pajamų finansavimas (Šeimynos dalyviams garantuojamos Vyriausybės ar jos įgaliotos institucijos patvirtintoje Socialinių paslaugų finansavimo ir lėšų apskaičiavimo metodikoje nustatytos išlaikymo pajamos, socialinės globos finansavimas);
5.6. Šeimynos įsteigtai socialinio darbuotojo pareigybei finansuoti.




III SKYRIUS
LĖŠŲ SKYRIMAS, NAUDOJIMAS IR ATSISKAITYMAS

6. Dėl Aprašo 5 punkte nustatyto finansavimo Šeimyna kreipiasi į Savivaldybės administracijos Socialinės paramos skyrių (toliau – Skyrius), pateikdama prašymą Šeimynų nuostatų 12–15 punktuose nustatyta tvarka. Prašymas dėl finansinės paramos ateinančiais kalendoriniais metais gavimo pateikiamas pagal biudžeto planavimo grafiką. Apie grafike nustatytus terminus šeimynas informuoja Skyrius.
7. Kreipdamiesi dėl Aprašo 5.1, 5.2, 5.2.1, 5.3 ir (ar) 5.6 punktuose nurodyto finansavimo, Šeimyna pateikia dokumentus Šeimynų nuostatų 16 punkte nustatyta tvarka.
8. Atsakingas specialistas per 10 darbo dienų patikrina pateiktus dokumentus ir, jei reikia, prašo pateikti papildomą informaciją.
9. Finansavimas Šeimynai skiriamas Savivaldybės administracijos direktoriaus įsakymu, kai Šilutės rajono savivaldybės taryba patvirtina einamųjų metų Šilutės  rajono savivaldybės biudžetą.
10. Skyrus Aprašo 5.2, 5.3 papunkčiuose nurodytą finansavimą su Šeimyna pasirašoma finansinės paramos šeimynos naudojamo ar nuosavybės teise valdomo nekilnojamojo turto, naudojamo šeimynos veiklai, rekonstravimo ar remonto sutartis (toliau – Sutartis).
11. Sutartyje dėl vaiko socialinės globos finansavimo nustatomos vaiko socialinės globos finansavimo skyrimo sąlygos, priemonės ir šeimynos dalyvio išlaikymo pajamų dydis. Sutartis turi būti sudaroma per 10 darbo dienų nuo likusio be tėvų globos vaiko apgyvendinimo šeimynoje dienos.
12. Sutartyje dėl finansinės paramos šeimynos naudojamam ar nuosavybės teise valdomam nekilnojamajam turtui, skirtam šeimynos veiklai vykdyti, rekonstruoti ar remontuoti, nustatomos finansinės paramos, kitos finansinės ir materialinės pagalbos, užtikrinančios kokybišką šeimynos veiklą, skyrimo sąlygos ir priemonės. Sutartis dėl finansinės paramos šeimynos naudojamam ar nuosavybės teise valdomam nekilnojamajam turtui, skirtam šeimynos veiklai vykdyti, rekonstruoti ar remontuoti, turi būti sudaroma per 10 darbo dienų nuo sprendimo dėl finansinės paramos šiam turtui rekonstruoti ar remontuoti skyrimo priėmimo dienos. Sutartį pasirašo Administracijos direktorius. 
13. Pavyzdines sutarties dėl vaiko socialinės globos finansavimo ir sutarties dėl finansinės paramos šeimynos naudojamam ar nuosavybės teise valdomam nekilnojamajam turtui, skirtam šeimynos veiklai vykdyti, rekonstruoti ar remontuoti, formas tvirtina socialinės apsaugos ir darbo ministras.
14. Skirtas finansavimas pervedamas į Šeimynos nurodytą sąskaitą.
15. Skyrius kontroliuoja Šeimynai pervestų lėšų panaudojimą ir nustatęs, kad Šeimyna gautas lėšas naudoja ne pagal tikslinę paskirtį, teikia Šeimynai reikalavimą nedelsiant grąžinti gautas lėšas.
16. Šeimyna privalo grąžinti gautas lėšas:
16.1.	kai prašyme nurodyti darbai, nesant objektyvių priežasčių, nepradedami nuo finansavimo gavimo praėjus 3 mėn. Tokiu atveju grąžinamos visos gautos lėšos;
16.2.	kai nepraėjus 12 mėn. nuo finansavimo gavimo Šeimyna nutraukia veiklą arba įstatymų nustatyta tvarka yra likviduojama. Tokiu atveju grąžinamos visos Šeimynai per 12 mėn. skirtos lėšos.
17.	Šeimynos gautos ir nepanaudotos ar ne pagal paskirtį panaudotos lėšos grąžinamos į Savivaldybės administracijos rašytiniame reikalavime nurodytą banko sąskaitą iki nustatyto lėšų grąžinimo termino.
18.	Šeimyna gautų lėšų apskaitą tvarko ir su apskaita susijusius dokumentus saugo Lietuvos Respublikos teisės aktų nustatyta tvarka. 





IV SKYRIUS
LĖŠŲ APSKAITA IR KONTROLĖ

19.	Šeimynai skiriamų lėšų apskaitą Savivaldybės administracijoje tvarko atsakingi Skyriaus specialistai.
20.	Skyrius, gavęs Savivaldybės administracijos direktoriaus įsakymą, perveda skirtas lėšas į Šeimynos nurodytą sąskaitą. 
21.	Šeimyna kiekvieną ketvirtį iki kito mėnesio 15 dienos, pasibaigus kalendoriniams   metams, – iki sausio 15 dienos, Savivaldybės administracijai pateikia skirtų lėšų panaudojimo ataskaitą pagal Šeimynos lėšų panaudojimo ataskaitos formą, nustatytą Šeimynų nuostatuose. Už lėšų tikslingą panaudojimą atsako Šeimyna.
22.	Nustačius, kad Šeimyna, norėdama gauti finansavimą, pateikė neteisingą informaciją ir (ar) dokumentus, Šeimyna privalo neteisėtai gautas lėšas grąžinti Savivaldybės administracijai. Šeimynai nesutikus grąžinti lėšų, jos išieškomos Lietuvos Respublikos teisės aktų nustatyta tvarka.
[bookmark: part_5d2cc2ce639a45c4bd02d35e5409a805]23.	Šeimyna raštu privalo informuoti Savivaldybės administraciją apie ketinimą nutraukti savo veiklą prieš 3 mėnesius iki šios veiklos nutraukimo.
[bookmark: part_c33d7607135448f697cf5c90b1c80355][bookmark: part_466b8e91932040a58e078975b5d0f9bd][bookmark: part_f24392ab61894d0cb7df65b93234282e]24. Savivaldybės administracija, gavusi Šeimynos dalyvio Šeimynų nuostatuose nustatyta tvarka pateiktą prašymą, Savivaldybės mero nustatyta tvarka turi kompensuoti faktiškai patirtas ir pagrįstas šeimynos steigimo išlaidas. 
[bookmark: part_77223200dc68469082a9e54a576e4ad2]

V SKYRIUS
BAIGIAMOSIOS NUOSTATOS

25.	Aprašo įgyvendinimą kontroliuoja Skyrius.
26.	Finansavimo lėšų dydis skiriamas pagal sutarties sudarymo metu galiojantį bazinės socialinės išmokos dydį.
______________________
